*Projekts*

**Likumprojekts**

**“Grozījumi Sabiedrības vajadzībām nepieciešamā nekustamā īpašuma atsavināšanas likumā”**

Izdarīt Sabiedrības vajadzībām nepieciešamā nekustamā īpašuma atsavināšanas likumā (Latvijas Vēstnesis, 2010, nr.174; 2016, nr.81.) šādus grozījumus:

1. Papildināt likumu ar 4.1 pantu šādā redakcijā:

“4.1 Ja nekustamajam īpašumam nav īpašnieka, par nekustamā īpašuma īpašnieku šī likuma izpratnē atzīstams arī nekustamā īpašuma tiesiskais valdītājs, ja tas atbilst kādam no šādiem kritērijiem:

1) persona atbilst [Civillikumā](https://likumi.lv/ta/id/225418-civillikums) noteiktajam tiesiskā valdītāja jēdzienam ja nekustamais īpašums nav ierakstīts zemesgrāmatā;

2) persona, kura zemes reformas ietvaros ir ieguvusi nekustamo īpašumu, kas nav ierakstīts zemesgrāmatā, ja ar likumā noteiktās institūcijas lēmumu zeme piešķirta īpašumā par samaksu vai atjaunotas īpašuma tiesības uz to;

3) attiecībā uz būvi - persona, kurai ar līgumu, izņemot līgumu par apbūves tiesības piešķiršanu, noteiktas tiesības būvēt.”

1. Papildināt likumu ar 39.pantu šādā redakcijā:

“39. Ministru kabinets vai pašvaldība ar lēmumu var noteikt no šajā likumā noteiktās kārtības atšķirīgu atlīdzības apmēru un atlīdzības kompensācijas veidu, ja tiek ievēroti šādi nosacījumi:

1) publiskas personas kapitālsabiedrībai piederošs nekustamais īpašums atsavināms sabiedrības vajadzībām, un tas nepieciešams tehniskās publiskās infrastruktūras objektu īstenošanas vajadzību nodrošināšanai;

2) sabiedrības vajadzībām atsavināmais nekustamais īpašums iepriekš piederējis vai bijis piekritīgs publiskai personai, kas iepriekš to atsavinājusi par labu šīs pašas publiskas personas kapitālsabiedrībai, ieguldot nekustamo īpašumu kapitālsabiedrības pamatkapitālā;

3) publiskas personas kapitālsabiedrībai tiek kompensēti sabiedrības vajadzībām atsavināmajā nekustamajā īpašumā veiktie ieguldījumi un uzlabojumi, ievērojot [Civillikumā](https://likumi.lv/ta/id/225418-civillikums) minētos nosacījumus par nepieciešamo un derīgo izdevumu atlīdzināšanu. Kompensācijas apmēru par kapitālsabiedrības veiktajiem ieguldījumiem un uzlabojumiem atsavināmajā nekustamajā īpašumā nosaka, ņemot vērā pamatlīdzekļu, kas iekļauti bilancē, atlikušo vērtību kapitālsabiedrības pamatlīdzekļu uzskaitē.”

Satiksmes ministrs T.Linkaits

Vīza: valsts sekretāra p.i. Dž.Innusa